Vir my en vir depressielyers | Netwerk24
Vir my en vir depressielyers
Deur Lise Beyers 12 Julie 2019 06:00
Ek gaan Saterdag 15 September vroegoggend my tekkies aantrek en die pad Kaap toe vat, waar ek aan die 10 km-Vredesloop gaan deelneem van die Kaapse-marathon en my bes gaan probeer om my beste tyd tot nog toe in 'n 10 km-wedloop aan te teken.
Die rede hiervoor – ek ondersteun die Ithembu-stigting.
Ek het deur die jare self die verpletterende uitwerking van depressie gesien – die verdriet ook oor die uitwerking hiervan tussen familie en vriende. Almal word hierdeur geraak – nie net die lyer aan dié siekte nie. Ek moes self al vriende aan die dood afstaan wat weens depressie nie meer 'n pad vorentoe kon sien nie. Ek moes ook, en doen dit steeds, toekyk hoe geliefdes hulself hieroor vernietig – dit ten spyte van jare lange mediese behandelings hiervoor asook medikasie. Die feit bly staan daar is nog 'n baie lang pad om te stap om tot 'n daadwerklike mediese oplossing te kom vir depressie en sy gepaardgaande geestestoestande.
Ek was self op 'n donker plek weens onrealistiese werksomstandighede, persoonlike mislukkings en dies meer. Maar ek was ook een van die gelukkiges wat myself uit daardie gat kon grawe – toevallig deur middel van oefening en veral draf. Die meeste mense in daardie donker plek sukkel egter geweldig om daaruit te kom; die "swart hond" hou aan om aan hul hakskene te hap.
Dus, ek hardloop die 10 km-Vredesloop vir my geliefdes asook diegene wat ek nie eens ken nie wat daagliks met depressie wroeg. Ek samel deur middel van GivenGain geld vir die Ithemba-stigting in. Besoek https://www.givengain.com/ap/lise-beyers-raising-funds-for-ithemba-foundation-npc/ vir nog inligting en skenkings.• Lise Beyers is die redakteur van die Paarl Post.